Kommenteerides Keskerakonna eilset teadet, et nad kaaluvad Tarandi presidendikandidaadiks esitamist, ütles Gräzin "Aktuaalsele kaamerale", et ei pea teda Ilvesele võrdväärseks konkurendiks ning tema eduvõimalustesse ei usu.    "Ei noh, mis kandidaat või asi, üks tegelinski on  lubanud endaga neid mänge mängida. Me ei ole ju Tarandit keegi kunagi tõsiselt võtnud, miks me nüüd peame hakkama tõsiselt võtma. Tarand ongi 5B (viide kunagisele telesaatele "Targem kui 5B", mida Tarand juhtis - toim), sellel tasemel on ta end leidnud, täiesti vale oleks vihastada, vihastada tuleks vastase peale. Ta lihtsalt on eikeegi, lihtsalt natuke  show mees," lausus Gräzin.    Tema hinnangul tähendab Tarandi kandideerimine, et kõigepealt loeb Ilves paberi  pealt oma jutu maha, seejärel teeb seda Tarand, kes sõimab partokraadid läbi ja katsub Eesti riigi kohta midagi halvasti öelda, ning ongi kõik.    "Aga sellega nüüd neid valimisi enam ei võida," lausus Gräzin.    Keskerakonna fraktsiooni liige Aivar Riisalu ütles venekeelsele "Aktuaalsele kaamerale", et Gräzini sõnade taga on kadedus ning on selge, et ta lihtsalt kardab.    "Kõik kardavad, sest ta on väga tugev kandidaat ja keegi poleks Keskerakonnalt sellist sammu oodanud,"  märkis Riisalu.    Sotsiaaldemokraatide esindaja riigikogus Urve Palo pidas Tarandi kandideerimist suureks üllatuseks, kuid nägi selles võimalust sisukate debattide tekkeks.    "See, et ta otsustas Keskerakonna kandidaadina pakkumise vastu võtta, on üllatav. Juhul kui on vähemalt kaks kandidaati, tekib sisuline debatt, see on ju ainult tervitatav, täiesti siiralt," kinnitas Palo.